Hlina, Alojz, poslanec NR SR (2014-09-18):
Vážené pani predsedajúce, vážené, vážené kolegyne, kolegovia, je dobré, že sa naši kolegovia z KDH štartujú. (Povedané so smiechom.) A je čas, naozaj je čas, teda ja nebudem opakovať a stotožňujem sa s povedaným. Ale ináč to je také malebné, že v zásade pán Brocka len tak emotívnejšie hovoril fakty, neurážal, hovoril fakty a pán Číž uvedie svoj príspevok, že vyčíta kolegovi (povedané so smiechom), že uráža, že je osobný, a potom začne byť prudko osobný, teda lebo on namietal, že prečo nekandiduje. Nuž ale asi netreba komentovať, názor si urobia možno raz viacerí, lebo stále (povedané so smiechom), stále tých 40 % je hrozivých. Prosím vás pekne, ako to povedať, budem sa venovať tomuto zákonu a, pán Brocka, ja vám skúsim povedať, že neurobili by ste dobre, keby ste podporili tento zákon v takom znení, ako je teraz, určite nie. Predložím dva pozmeňovacie návrhy, ktoré to zmiernia, tie dopady. Poviem ich, prečítam. Viete, ak, nikdy sa nedá robiť tak, že vyhoviete každému, nikdy sa to v zásade nedá. Hej? Ja poviem taký príklad, Števovi by sa, dúfam, že sa, dúfam, že sa nepomýlim. Ježiš Kristus, aký dobrý bol, a ukrižovali ho! Viete, že nedá sa, naozaj sa nedá tak chodiť po svete, že budete, proste, že nedotknete. Otázka je, že koho si vyberiete, že koho záujmy budete chrániť? Koho? Tu prišli predkladatelia s ambíciou, že idú urobiť poriadok v bilbordoch. Predložený návrh urobí to, že biedakov, ktorí si na plot dajú „Zimmer frei“, alebo že „Opravujem topánky“, tak títo biedaci budú vystavení proste konaniu, poplatkom a neviem čomu a chlapci, Korbáčkovci, J&T, ktorá tento zákon, návrh zákona pripravovala, sa zabetónuje. Po prijatí návrhu tohto zákona vám garantujem, že spoločnosti BigMedia, to je združená spoločnosť, Akzent Media neodbudne ani jeden jediný bilbord, vám garantujem, môžeme si vsadiť. Ja nepijem, ale môžeme sa o minerálku alebo neviem o čo. Garantujem, máte ich v Žiline na mraky. Aj Akzent Mediu, aj BigMediu. Garantujem, ani jeden jediný nepôjde dole, nepôjde. Ale biedakov, ktorí si dali na plot, že „Mám penzión“, „Zimmer frei“ alebo „Topánky“, „Prevíjanie motorov“, hocijaký biedny, biedny nápis, čo si dáte na plot, na dom, tak budete musieť absolvovať ohlásenie stavby, budete musieť predložiť projektovú dokumentáciu. Potom sa ináč zbadali, to poviem. Oni sa zbadali, čo urobili, lebo pôvodný návrh zákona dokonca bol v tom, že ohlásenie bolo v zmysle správnych poplatkov 33 eur. Čiže ten biedak, ktorý si napíše na ten plot, že opravuje topánky, tak ešte 33 eur. Potom sa zbadali, niekto im povedal, tak to v tej spoločnej správe akože vynímajú, že oslobodzujú to, ale uchopili to zle, lebo ste to stále zle uchopili. Stále tí ľudia budú vystavení tomu. Chlapcom, Korbačkovi neodbudne ani jeden bilbord, a pritom Korbačkove bilbordy, BigMedie, J&T sú presne tam, kde vadia, vo všetkých križovatkách, kde zacláňajú, kde, tuná v Bratislave nevidíte hrad, nevidíte nič. Všetko. Si všimnite dole tú lištu. BigMedia. Lobistickejší návrh zákona som v tomto parlamente možno ani nevidel. My do tela zákona vsádzame, jak to tam voláte, nejakú že záujmovú organizáciu, ktorá je definovaná cez počet bilbordov. Viete, ak vy chcete spolupracovať s niekým, tak definujete cez niečo, že to je nejaká organizácia, je to zaujímavé, dáte nejaké podmienky účasti. Všimnite si definovanie tej záujmovej organizácie v tomto zákone, kde definuje, že musí mať dokopy 9 300 bilbordov. Rozumiete? Prečo nie 9 350? Viete, ale a dokonca tých 9 300 je špecifikovaných, že koľko musíte mať v tej kategórii malých, koľko v kategórii stredných. Proste to je ušité, ušité na mieru, že iba jedna jediná asociácia vonkajšej reklamy sa tam zmestí. Pán Choma, ale však to viete, však to robili, však oni vám to doniesli. Vy ani neviete, čo predkladáte, prosím vás. To je, to je proste, oni do tela zákona vložili náš záujem, teda ich záujem vložili, aby si ochránili všetky tie bilbordy, ani jeden, sa stavím, ešte raz, poslednýkrát to poviem, neodbudne. Ani jeden neodbudne. Lebo nemeníte, nemeníte tie ustanovenia. Doteraz je platné, že nesmiete umiestniť reklamné zariadenie v rozhľadovom poli križovatky, to je tu doteraz platné. Koľko ich tam je? A zaujímavé, že toho ustanovenia sa nechytáte! Čiže ak teraz podľa toho existujúceho, napriek tomu to tam je, necizelujete to, to znamená, vy nemáte záujem riešiť to, čo by sa riešiť malo. Vy ste predložili zákon, ktorý v praxi tým ťažko skúšaným... Viete, ja aspoň keď vidím po tých plotoch niečo povešané, tak si poviem, Kriste Pane, aspoň tí ľudia niečo robia. Niekomu to možno vadí. Tu takých estétov máme, ja viem, takých estétov máme. Aj v Poľsku keď idete, tak máte po tých plotoch povešané, že robia. No aspoň niečo robia. Aspoň nespia, rozumiete, že aspoň niečo robia, že ak si tam zavesia, že niečo robia! Tak týmto biedakom idete urobiť obštrukciu, že keď to majú od 0 do 3. Všimnite si tú kategóriu! Ja neviem, ktorý zákon pozná kategóriu do 0 do 3?! To znamená aj takúto tabuľku (demonštrácia gestikuláciou), vážení, pán Choma, počúvajte dobre, aj takúto tabuľku (demonštrácia gestikuláciou), lebo to je od 0. Nula je, väčšia ako nula je aj 0,00..., čiže aj vizitku, keď si dáte vizitku na dvere, tak aj to je už reklamný nosič. To spĺňa definíciu reklamnej stavby podľa kategórie od 0 do 3. Však to je smiešne, prosím vás. A je to tak! Prísne vzaté, je to tak. Po všetkých tých dvoroch, a či v Poľsku, či kde, aspoň, že niečo robia. Tak títo naši ľudia, ktorí niečo robia, oznámia to svetu, na ich pozemkoch, na ich plotoch, tak týchto ľudí vystavíte teroru v podobe toho, že musí to ísť ohlásiť, musí to, ak to nemal, musí to ísť, bude musieť vyjadriť, že to nie je v rozpore s verejným záujmom, že si na plot napísal Zimmer frei, musí urobiť projektovú dokumentáciu. Projektovú nemôžem robiť ja ani tuná pán Glenda, ani, musí robiť autorizovaný projektant, rozumiete. A doteraz v platnom návrhu ešte mali, že musí zaplatiť 30 eur poplatok. Potom sa zbadali, tak ten poplatok aspoň vypustili. Ale vypustili to vtedy, pokiaľ by to bolo označenie v zmysle živnostenského zákona. Odvolávka na živnostenský zákon. Živnostenský zákon hovorí, že si označujete svoju prevádzku a nedefinuje, akým spôsobom, v akom rozsahu, v akom počte. Čo v praxi znamená, že vy keď si dáte, máte penzión, na penzión si dáte takúto malú tabuľku, lebo vy ste povinný v zmysle živnostenského zákona si označiť svoju prevádzku, na dvere si dáte označenie v zmysle živnostenského zákona, to, čo máte tam tú odvolávku, že to je reštaurácia alebo penzión, zodpovedný vedúci, otváracie hodiny, ale už keď si dáte na fasádu domu alebo na plot Zimmer frei alebo Ubytovanie, tak to už nie, lebo to už vás môže niekto, keď vás bude chcieť terorizovať, a možno aj hej, ja neviem. Ja neviem, aký vy máte výklad k tomuto, aký budete mať. Budeme čakať na judikáty v tejto veci? Tak všetko už iné okrem toho, čo si dáte na dvere, už budete musieť spraviť projektovú dokumentáciu. Vážení, počúvajte, biedaci, ktorí sa živíte ešte robotou. SMER vám pripravil ako darček, proste k voľbám komunálnym návrh zákona, ktorý vás bude obťažovať, budete musieť chodiť na miestny úrad s projektovou dokumentáciou na svoju tabuľku, ktorú máte na plote! No to vám doniesol SMER! A chlapcom z BigMedie, Akzent Medie a, vážení, pozrite si to, pozriete si BigMedia, Akzent Media, najbrutálnejšie v Bratislave, v Žiline, najbrutálnejšie z brutálnych bilbordov. Umiestnené tak, že nevidíte ani, že kde je cesta, sú z týchto dvoch firiem. Vám garantujem. Ani jeden, ani jeden nezmizne. A ešte viete, čo vám, dokážem vám, na čom. Viete, prečo je to lobistická novela? Prudko lobistická novela? Lebo tento zákon ešte vytvoril jednu kategóriu, že reklamná stavba umiestnená na trakčnom vedení MHD a verejného osvetlenia, do 1,2 m2, pokiaľ nezasahuje do smerovky. To sú ináč tie stavby, ktoré, keď tu idete po Bratislave, to je les, to je les tých týchto. A to vyňali! Zoberte si, že to úplne vyňali! Na to nepotrebujete nič. Čiže biedak, keď si dá na plot Zimmer frei, musí, ale keď si dáte na trakčné vedenie MHD do 1,2 tie tabule, nemusí nič, absolútne. A viete, kto má pod kontrolou MHD všetky stĺpy? No kto? Korbačka, J&T, lebo oni všetko, bratislavská MHD, žilinská MHD, košická, všetky stĺpy trakčného vedenia. Chcete to vidieť? Recar? Recar, viete, čo je Recar? Mám. (Reakcia z pléna.) Prosím? Viete, kto má trakčné vedenia? Viete, kto to? Áno, to má, lebo to presne im dali, že dajte nám to tam pre istotu, aby sme sa my nemuseli s tým babrať. Čiže zákon pozná, zákon vytvoril ešte jednu kategóriu, že máte reklamné stavby od 0 do 3, musíte všetko zvládnuť, ale keď je to na trakčnom vedení a má to 1,2, tak nemusíte. Chápete, že čo je legislatívna práca? Toto je legislatívna práca? Žasnem, normálne žasnem. Prudko, to je... Ale to je škoda reči. Ani jeden z nich nezmizne, ani jeden. Ak chcete, aby ste to zmiernili, aby sa niečo aspoň udialo, tak počúvajte dobre, prečítam vám dva pozmeňujúce návrhy, ktoré to budú čiastočne riešiť. Prvý pozmeňovací návrh je pozmeňovací návrh a doplňujúci návrh poslanca Národnej rady Alojza Hlinu k návrhu poslancov Národnej rady Slovenskej republiky Igora Chomu a Renáty Zmajkovičovej na vydanie zákona, ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a ktorým sa menia a dopĺňajú niektoré zákony (tlač 1060), predložený na základe § 82 ods. 2 zákona Národnej rady Slovenskej republiky 350/1996 Z. z o rokovacom poriadku Národnej rady Slovenskej republiky v znení neskorších predpisov. Návrh poslancov Národnej rady Slovenskej republiky Igora Chomu a Renáty Zmajkovičovej na vydanie zákona, ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a ktorým sa menia a dopĺňajú niektoré zákony, sa mení takto: V čl. II bod 3 znie: „3. V § 8 odsek 11 znie: „(11) Skládky materiálov alebo reklamné stavby,3) ako aj iné zariadenia, ktoré neslúžia na správu pozemných komunikácií ani na riadenie cestnej premávky a na prevádzku dopravy, je zakázané umiestňovať do oblasti križovatky a 20 metrov od hranice križovatky v zmysle platných slovenských technických noriem.“ Je zakázané umiestňovať. Poznámka pod čiarou k odkazu č. 3 znie: „3) § 43 ods. 2 zákona č. 50/1976 Zb. v znení zákona č.../2014 Z. z.“ Odôvodnenie. Týmto pozmeňujúcim a doplňujúcim návrhom sa k bodom 1 dopĺňa do zákona nové ustanovenie § 8 odsek 11 zákona, v zmysle ktorého sa do oblasti križovatky a 20 metrov od hranice križovatky v zmysle platných slovenských technických noriem (norma STN 736100) zakazuje umiestňovať, zakazuje umiestňovanie skládok materiálov alebo reklamných stavieb, ako aj iných zariadení, ktoré neslúžia na správu pozemných komunikácií ani na riadenie cestnej premávky a prevádzky dopravy. 2. V čl. II bod 9 znie: 9. V § 22c ods. 1 písm. g) znie: „g) umiestni do oblasti križovatky a 20 metrov od hranice križovatky v zmysle platných technických noriem skládky materiálov, reklamné stavby alebo iné zariadenie, ktoré neslúži na správu pozemnej komunikácie, na riadenie cestnej premávky ani na riadenie dopravy, ktoré bránia v rozhľade vodičovi.“ Odôvodnenie. Bod 2 tohto pozmeňujúceho návrhu obsahuje legislatívno-technickú úpravu zohľadňujúcu ustanovenie pod bodom 1 tohto návrhu. Dovoľte uviesť, existujúci zákon hovorí „nesmie byť umiestnený v rozhľadovom“. Vieme, jak to dopadlo. Oni vám tvrdia, všetci vám tvrdia, že nie je to umiestnené v rozhľadovom, lebo asi, že sa pozeráte na tú tyč a ten bilbord, je hore. Ja viem, vždycky s tým niekto vybabre. Tento návrh zákona hovorí o tom, že je to uchopené, že sa to nedá s tým vybabrať, lebo STN-ka, norma pozná, poznajú tzv. hranicu križovatky a oblasť križovatky. Hranica križovatky je to, kde začína zakrivenie križovatky. To je hranica. A všetko, čo je vo vnútri od toho zakrivenia, už je oblasťou križovatky a my definujeme, že všetko, čo je v oblasti križovatky, nemôže byť umiestnené a od hranice 20 m smerom, áno, do vonku, nie do oblasti, lebo oblasť je definovaná. Čiže je to, je to urobené tak, že sa s tým nedá vybabrať. Lenže otázka stojí, pán Choma, kde končí vaše hrdinstvo? Či je vaše hrdinstvo len tu sedieť a tváriť sa, že ochraňujete Slovensko od bilbordov, alebo si vypočuť telefonát od Korbačku. Nech sa páči! Ak chcete riešiť, ak chcete riešiť bilbordy, ak chcete si vy zapichnúť vlajku, že vy ste niečo vyriešili s bilbordmi, takto sa to rieši. (Rečník zdvihol papier z rečníckeho pultu a ukázal ho navrhovateľovi.) A druhý pozmeňovací návrh sa snaží riešiť to... Mám byť diplomat, čo ste neobsiahli? Ja nechcem povedať, že to bolo vaším zámerom. Nechcem fakt povedať, že ste chceli cvičiť tých biedakov, čo si dajú na plot Zimmer frei. Dobre? Ja to poviem, že to pri robote sa stane. Dobre? Budem diplomat, poviem, pri robote sa stane, tak dobre, že sme na to prišli, však poďme to rýchlo skorigovať. Dobre? Keď je to tak, tak potom by to malo vyzerať nasledovne: Pozmeňujúci a doplňujúci návrh poslanca Národnej rady Slovenskej republiky Alojza Hlinu k návrhu poslancov Národnej rady Slovenskej republiky Igora Chomu a Renáty Zmajkovičovej na vydanie zákona, ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a ktorým sa menia a dopĺňajú niektoré zákony, tlač 1060. Predložený je na základe § 82 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Návrh poslancov Národnej rady Slovenskej republiky Igora Chomu a Renáty Zmajkovičovej na vydanie zákona, ktorým sa mení a dopĺňa zákon č. 50/1976 Zb. o územnom plánovaní a stavebnom poriadku, stavebný zákon, v znení neskorších predpisov a ktorým sa menia a dopĺňajú niektoré zákony sa mení takto: 1. V čl. 1 bod 5 znie: 5. V § 56 sa dopĺňa písm. j), ktoré znie: „j) pri reklamných stavbách, na ktorých má najväčšia informačná plocha veľkosť do 1,5 m2, ak vlastník reklamného zariadenia je súčasne aj vlastníkom pozemku, na ktorom sa nachádza stavba.“ Odôvodnenie. Týmto pozmeňujúcim a doplňujúcim návrhom sa bodom 1 mení navrhované znenie § 56 písm. j), v zmysle ktorého sa stavebné povolenie, ani ohlásenie nebude vyžadovať pri reklamných stavbách, na ktorých má najväčšia informačná plocha veľkosť do 1,5 m2, ak vlastníkom reklamného zariadenia je súčasne aj vlastníkom pozemku, na ktorom sa reklamná stavba nachádza. 2. V čl. 3 bod 4 znie: 4. V sadzobníku správnych poplatkov v časti 5 stavebná správa sa v položke 60a za písm. c) vkladá nové písm. d), ktoré znie: „d) ohlásenie reklamnej stavby, na ktorej najväčšia informačná plocha má veľkosť od 1,5 m2 do 3 m2, 30 eur.“ Odôvodnenie. Tohto, bod 3 tohto pozmeňujúceho a doplňujúceho návrhu obsahuje legislatívno-technickú úpravu zohľadňujúcu ustanovenie v zmysle bodu 1 tohto návrhu. Tento návrh zjemňuje tú absurditu, ktorú tam máte, že definujete, predstavte si, vôbec to, že to je reklamná stavba. Reklamná stavba je vizitka (povedané so smiechom), ktorú si dáte na plot, na bráničku, lebo vy definujete, že čo je účelom, vy informujete. Vy informujete, že býva tam Fero Mrkvička, prísne vzaté, je to reklamná stavba od 0 do 3. Reklamnou stavbou sa podľa takto prijatého zákona stane všetko. Všetko, čo je väčšie ako nula, prísne vzaté. Prosím vás, to takto sa legislatíva nerobí. Tento návrh to zjednodušuje tak, že vytvára kategórie do 1,5 m2 a definuje, teda áno, aby sme teda údajne to, čo vy hovoríte, je to vlastník. Čiže ošetruje tie skutočnosti, že si niekto na svoj plot dá nápis, že opravuje topánky, aby keď si niekto dá na svoj plot nápis, že opravujem topánky, aby nemohol prísť za mnou pán Petrák a vykrikovať mi, že prečo som mu nedoniesol ohlásenie stavby a prečo som mu nedoniesol projektovú dokumentáciu. Lebo takto by za mnou mohol prísť. Čiže povinnú jazdu, čo sa týka kritiky, som si vyčerpal, ale, pán Choma, snažil som sa byť aj racionálny a vecný. Prosím vás, tak zvážte. Ďakujem. (Reakcia z pléna.)